钦定古今图书集成/明伦汇编/氏族典/第121卷 > 陈绎
## 钦定古今图书集成/明伦汇编/氏族典/第121卷 > 陈绎

按《宋史陈绎传》，“绎字和叔，开封人。中进士第，为馆阁
校勘，集贤校理，刊定《前汉书》。居母丧，诏即家雠校。英
宗临政渊嘿，绎献《五箴》，判刑部狱，多所平反。帝称其
文学，以为实录检讨官。神宗立，为陕西转运副使，入
直舍人院，修起居注，知制诰，拜翰林学士，以侍讲学
士知邓州，召知通进银台司，命权开封府。久之，还翰”
林，仍领府。治司农吏盗库钱狱未竟，中书检正张谔
判寺事，惧失察，以帖诘稽留，绎遣吏示以成牍，言者
论其徇宰属，纵有罪，出知滁州。郊祀恩，复知制诰。言
者再论之，得秘书监、集贤院学士。元丰初，知广州。库
有檀香佛像，绎以木易之。事觉，时绎已加龙图阁待
制、知江宁府，乃贬建昌军，夺其职。后复大中大夫。卒，
年六十八。绎为政，务摧豪党，而行与貌违，暮年谬为
敦朴之状，好事者目为“热熟颜回。”